ಹೆಂಡತಿ ಜೊತೆ ಮಾತನಾಡ ಬೇಡ ಎಂದಿದಕ್ಕೆ ಗೆಳೆಯನ್ನೇ ಕೊಂದ ಆರೋಪಿ ಅರೆಸ್ಟ್ ಬೆಂಗಳೂರು: ತನ್ನ ಮಡದಿ ಜೊತೆ ಫೋನ್ನಲ್ಲಿ ಮಾತನಾಡಬೇಡ ಎಂದಿದಕ್ಕೆ ಗೆಳೆಯನನ್ನೇ ಕೊಲೆ ಮಾಡಿದ ಆರೋಪಿಯನ್ನು ಬ್ಯಾಡರಹಳ್ಳಿ ಪೊಲೀಸರು ಬಂಧಿಸಿದ್ದಾರೆ. ಉತ್ತರಪ್ರದೇಶ ಮೂಲದ ರಾಹುಲ್ ಕುಮಾರ್ 21 ಬಂಧಿತ ಆರೋಪಿ. ಕೇದಾರ್ ಸಹಾನಿ ಕೊಲೆಯಾದ ದುರ್ದೈವಿ. ಆರೋಪಿ ರಾಹುಲ್ ಹಾಗೂ ಮೃತ ಕೇದಾರ್ ಸಹಾನಿ ಇಬ್ಬರು ಸ್ನೇಹಿತರಾಗಿದ್ದು, ಆಂಧ್ರಹಳ್ಳಿ ಪ್ರಸನ್ನ ಬಡಾವಣೆಯ ಆರ್.ಎಂ.ಎಸ್ ಎನ್ ಕ್ಲೇವ್ ಅಪಾರ್ಟ್ಮೆಟ್ನಲ್ಲಿ ಪೈಂಟರ್ಗಳಾಗಿ ಕೆಲಸ ಮಾಡುತ್ತಿದ್ದರು. ಕೇದಾರ್ ಸಹಾನಿ ಹೆಂಡತಿಯೊಂದಿಗೆ ಆರೋಪಿ ರಾಹುಲ್ ಅತೀಯಾಗಿ ಫೋನ್ನಲ್ಲಿ ಮಾತನಾಡುತ್ತಿದ್ದ. ಇದಕ್ಕೆ ಕೋಪಗೊಂಡ ಕೇದಾರ್ ಸಹಾನಿ ಇನ್ಮುಂದೆ ನನ್ನ ಪತ್ನಿ ಜೊತೆ ಮಾತಾಡಬೇಡ ಅಂತ ಎಚ್ಚರಿಕೆ ನೀಡಿದ್ದಾನೆ. ಇಷ್ಟಕ್ಕೆ ಕೋಪಗೊಂಡ ರಾಹುಲ್, ಸೆಪ್ಟೆಂಬರ್ 5ರಂದು ಕೇದಾರ್ ಸಹಾನಿ ನಿದ್ರೆ ಮಾಡುವ ವೇಳೆ ಗ್ಯಾಸ್ ಸಿಲಿಂಡರ್ನಿಂದ ಹಲ್ಲೆ ಮಾಡಿ ಕೊಲೆ ಮಾಡಿದ್ದಾನೆ ಎನ್ನಲಾಗಿದೆ. ಅಲ್ಲದೇ ಮೃತದೇಹವನ್ನು ಅಪಾರ್ಟ್ಮೆಂಟ್ನ ಕಂಪೌಂಡ್ನಲ್ಲಿಟ್ಟಿದ್ದ ಎನ್ನಲಾಗಿದೆ. ಪ್ರಕರಣ ಸಂಬಂಧ ಬ್ಯಾಡರಹಳ್ಳಿ ಪೊಲೀಸ್ ಠಾಣೆಯಲ್ಲಿ ಪ್ರಕರಣ ದಾಖಲಾಗಿತ್ತು. ತನಿಖೆ ಕೈಗೆತ್ತಿಕೊಂಡ ಪೊಲೀಸರು ಆರೋಪಿಯನ್ನು ಬಂಧಿಸಿ ಜೈಲಿಗಟ್ಟಿದ್ದಾರೆ.